La lluita contra la COVID 19 està posant en evidència la importància de les dones en la primera línia. Un estudi de la Cambra de Comerç de Barcelona demostra que de les 715.000 persones que a Catalunya es troben a llocs de més risc, el 65% són dones.
Redacció.- D’altra banda, si miréssim només el personal sanitari, hospitalari i farmacèutic, que representa al voltant del 28% del total, o sigui unes 200.000 persones, la xifra de dones és encara més gran, arribant al 70%. A això cal afegir el personal que treballa a les residències de gent gran, on les dones representen un aclaparador 84%. Serien unes 44.000 persones més. A l’hora de fer aquesta anàlisi, cal no oblidar les treballadores socials, un col•lectiu format per dones en un 80%. Un segon grup el formarien treballadors i treballadores d’establiments d’alimentació i productes bàsics que atenen als clients, on el percentatge de dones és del 64%. El mateix passa amb el personal de neteja, absolutament precaritzat i on les dones arriben al 84%
L’Observatori Dona Empresa i Economia (ODEE) fa, en aquest sentit, una anàlisi de la crisi en clau de gènere, posant el dit a la nafra sobre l’alta participació de les dones en aquesta crisi en llocs de base, i remarcant alhora que caldria una retribució justa i similar a la que s’ofereix a altres països europeus. Per això, reclama que es materialitzi social i econòmicament, en una compensació tant econòmica, com en dies festius. I reclama també la necessitat que les dones siguin presents a la pressa de decisions.
L’estudi es fixa també en la tasca dels periodistes i de totes les mares i pares que han de compatibilitzar el teletreball amb les tasques de cura dels infants.
Finalment, la Cambra fa un reconeixement a aquelles empreses liderades per dones i que integren la igualtat a les seves organitzacions. I s’assenyala també, analitzant la presa de decisions dels diferents països contra el coronavirus, que aquells governats per dones, com ara Alemanya, Nova Zelanda, Bèlgica, Finlàndia, Dinamarca i Islàndia, són els que han pres mesures més dràstiques.
http://www.donaempresaeconomia.org/lodee-fa-una-analisi-de-la-crisi-en-clau-de-genere-i-reclama-un-reconeixement-social-i-economic-de-les-persones-que-treballen-a-primera-linia/